Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
-
Fɔmi (1-7)
-
Paulo suɔ wawɛɛ kaa e ma ya slaa Roma (8-15)
-
Dalɔ ɔ maa hi wami mi ngɛ hemi kɛ yemi he je (16, 17)
-
Nihi nɛ a yi Mawu gbeye ɔ be nya jemi (18-32)
1 Paulo, Kristo Yesu nyɔguɛ ɔ nɛ a tsɛ lɛ konɛ e ba pee bɔfo, nɛ a je lɛ ngɔ to kɛ ha Mawu sane kpakpa a
2 nɛ e wo he si kɛ gu e gbali ɔmɛ a nɔ ngɛ Ngmami klɔuklɔu ɔ mi,
3 nɛ e kɔɔ e Bi ɔ, nɔ nɛ e je David nina a mi ngɛ he lo nya a he,
4 se nɔ nɛ a kɛ he wami jaje kaa Mawu Bi ngɛ mumi ɔ nɛ ngɛ klɔuklɔu ɔ nya kɛ gu si nɛ a tle lɛ kɛ je gbeje ɔ nɔ ɔ—ee, Yesu Kristo wa Nyɔmtsɛ ɔ.
5 Kɛ gu e nɔ nɛ wa nine su dloomi kɛ bɔfo ní tsumi ɔ nɔ, konɛ waa gu hemi kɛ yemi nɔ kɛ bu tue ngɛ je ma amɛ tsuo a kpɛti ngɛ e biɛ ɔ he je.
6 Je ma nɛ ɔmɛ a kpɛti nɛ nyɛ hu a tsɛ nyɛ kɛ je, konɛ nyɛ ba pee Yesu Kristo níhi—
7 kɛ ya ha nihi tsuo nɛ a ngɛ Roma nɛ Mawu suɔ mɛ, nɛ e tsɛ mɛ kaa a ba pee ni klɔuklɔuhi ɔ:
Nyɛ nine nɛ su dloomi kɛ tue mi jɔmi nɛ je Mawu nɛ ji wa Tsɛ ɔ kɛ Nyɔmtsɛ Yesu Kristo ngɔ ɔ nɔ.
8 Kekleekle ɔ, kɛ gu Yesu Kristo nɔ ɔ, i naa ye Mawu ɔ si ngɛ nyɛ tsuo nyɛ he, ejakaa a tuɔ nyɛ hemi kɛ yemi ɔ he munyu ngɛ je ɔ mi tsuo.
9 Ejakaa Mawu, nɔ nɛ i kɛ ye mumi ɔ sɔmɔɔ lɛ ngɛ blɔ klɔuu nɔ ngɛ e Bi ɔ he sane kpakpa a he ɔ ji ye we odase, kaa be fɛɛ be ɔ, i kpa we nyɛ ta womi ngɛ ye sɔlemi mi,
10 nɛ i hii pɛɛ kpae kaa jehanɛ lɛɛ ke e maa hi ɔ, ma ba nyɛ ngɔ ngɛ Mawu suɔmi nya.
11 Ejakaa ye hɛ ngɛ jae wawɛɛ ngɛ nyɛ he kaa ma na nyɛ, konɛ ma ha nyɛ mumi mi nike ní bɔ nɛ pee nɛ nyɛ he nɛ wa;
12 aloo mohu ɔ, nɛ́ waa ngɔ hemi kɛ yemi nɛ wa ti nɔ fɛɛ nɔ ngɛ ɔ kɛ wo wa sibi he wami, i kɛ nyɛ tsuo.
13 Se nyɛmimɛ, i suɔ nɛ nyɛɛ le kaa i to ye yi mi si abɔ kaa ma ba nyɛ ngɔ konɛ ma ba ná yiblii ngɛ nyɛ hu nyɛ ngɔ kaa bɔ nɛ i ná ngɛ ni nɛmɛ nɛ a ngɛ je ma amɛ a mi ɔmɛ a ngɔ ɔ, se a tsi ye nya hluu kɛ ba si amlɔ nɛ ɔ.
14 I hɛɛ Hela bi kɛ ma se bi tsuo, juɛmitsɛmɛ kɛ nihi nɛ a be juɛmi tsuo hiɔ;
15 enɛ ɔ he ɔ, i suɔ wawɛɛ kaa ma ba jaje sane kpakpa a ngɔ tsɔɔ nyɛ nihi hu nɛ nyɛ ngɛ Roma a.
16 Ejakaa sane kpakpa a he zo pee we mi; ngɛ anɔkuale mi ɔ, e ji Mawu he wami nɛ e kɛ heɔ nɔ fɛɛ nɔ nɛ e ngɛ hemi kɛ yemi ɔ yi wami, Yuda no kekle, kɛ lɔ ɔ se hu ɔ, Hela no.
17 Ejakaa lɔ ɔ mi nɛ a jeɔ Mawu dami ɔ kpo ngɛ kɛ guɔ hemi kɛ yemi nɔ, kɛ jehanɛ se hu kɛ ha hemi kɛ yemi, kaa bɔ nɛ a ngma ke: "Se dalɔ ɔ maa hi wami mi ngɛ hemi kɛ yemi he je" ɔ.
18 Ejakaa a ngɛ Mawu mi mi fumi ɔ kpo jee kɛ ngɛ hiɔwe jee kɛ ngɛ nihi tsuo nɛ a yi Mawu gbeye, kɛ nihi nɛ a peeɔ níhi nɛ dɛ nɛ a ngɛ anɔkuale ɔ si nyɛe ngɛ blɔ nɛ dɛ nɔ ɔ sie,
19 ejakaa níhi nɛ a ma nyɛ maa le ngɛ Mawu he ɔ ngɛ heii ngɛ a kpɛti, ejakaa Mawu ha nɛ e pee heii ha mɛ.
20 Ejakaa kɛ je be nɛ e bɔ je ɔ kɛ ma nɛ ɔ, a naa e suhi nɛ a nɛ kɛ hɛ ngmɛ ɔ heii, ejakaa a naa mɛ kɛ guɔ níhi nɛ a bɔ ɔmɛ a nɔ, a naa e he wami nɛ ngɛ daa a po kɛ Mawu nɛ e ji ɔ, lɔ ɔ he ɔ, a be nya jemi ko.
21 Ejakaa e ngɛ mi kaa a le Mawu mohu lɛɛ, se a wui e hɛ mi nyami kaa Mawu, nɛ a nɛ lɛ si hulɔ, mohu ɔ, a susuɔ níhi a he kaa nihi nɛ a be juɛmi, nɛ a tsui nɛ li nɔ́ ko nɔ́ ko ɔ hu mi wo diblii.
22 E ngɛ mi kaa a deɔ ke a ngɛ juɛmi mohu lɛɛ, se a ba plɛ pee kuasiahi,
23 nɛ a tsake Mawu nɛ e puɛ we ɔ hɛ mi nyami ɔ kɛ pee nɔ́ ko nɛ e puɛɔ he amaga kaa adesa kɛ lohwe pɛlitsɛmɛ kɛ lohwe nane eywiɛɛywiɛtsɛmɛ kɛ akɔtɔku kɛ sinɔ a henɔhi.
24 Enɛ ɔ he ɔ, akɛnɛ a suɔ kaa a maa pee a tsui nya ní he je ɔ, Mawu ngmɛɛ a he kɛ ha mu ní tsumihi, konɛ a pue a nɔmlɔ tso ɔmɛ a hɛ mi si ngɛ a kpɛti.
25 A ngɔ Mawu anɔkuale ɔ kɛ tsake lakpa, nɛ a ja adebɔ níhi nɛ a sɔmɔ mɛ ngɛ blɔ klɔuu nɔ mohu pe Bɔlɔ ɔ, nɔ nɛ e sa yi jemi kɛ yaa neneene ɔ. Amen.
26 Enɛ ɔ he je nɛ Mawu ngmɛɛ a he ngɔ ha bɔmi nami he akɔnɔ nɛ́ e nɔ hí yemi ɔ nɛ, ejakaa a yi ɔmɛ tsake nɔ́ nɛ a to kaa a pee ngɛ adebɔ nya a hɛ mi, nɛ a peeɔ nɔ́ nɛ kɛ adebɔ blɔ nya tomi kɔ we;
27 jã kɛ̃ nɛ nyumu ɔmɛ hu je nɔ́ nɛ a to ngɛ adebɔ nya kaa nyumuhi kɛ yihi nɛ a pee ɔ se, nɛ a sibi a he akɔnɔ nɛ nya wa hyi mɛ tɔtɔɔtɔ, nɛ nyumuhi kɛ nyumuhi ngɛ yakayaka níhi pee, nɛ mɛ nitsɛmɛ a ngɛ a tɔmi ɔ he tue gblami nɛ sa mɛ ɔ náe.
28 Kaa bɔ nɛ a nɛ kaa e he hia nɛ a le Mawu ɔ, Mawu hu ngmɛɛ a he ngɔ ha juɛmi nɛ sɛ, konɛ a pee níhi nɛ sɛ.
29 Nɛ a hyi tɔ kɛ níhi tsuo nɛ dɛ, yi wu tso ní peepee, hɛ tsumi, kɛ ní yayamihi, nɛ a hyi tɔ kɛ hɛkɔ, nɔmlɔ gbemi, pɛ, nɔ sisimi, kɛ nɔ he guɛ gbemi, nɛ a ji munyu huitihuiti tuli,
30 nihi a biɛ puɛli, nihi nɛ a sume Mawu sane, nihi nɛ a bui nɔ, he nɔ woli, fiali, ga yayami toli, nihi nɛ a bui a fɔli,
31 nihi nɛ a nui nɔ́ sisi, nihi nɛ a yi somihi a nɔ, nihi nɛ a be mi mi sami, kɛ nihi nɛ a nɛ nɔ mɔbɔ.
32 E ngɛ mi kaa nimli nɛ ɔmɛ le Mawu mlaa nɛ da a saminya mohu lɛɛ—kaa nihi nɛ a peeɔ ní nɛ ɔmɛ ɔ sa gbenɔ—se pi jamɛ a ní ɔmɛ kɛkɛ nɛ a peeɔ, mohu ɔ, a bua jɔɔ nihi nɛ a peeɔ jamɛ a ní ɔmɛ ɔ a he hulɔ.